Laarin I hallitus
Ongelmat johtavat ministerivaihdoksiin

Ongelmat tulivat esille Laarin hallituksessa ministerivaihdoksina. Heinäkuussa 1993 Viron sotilasjohdosta riippumaton 80-henkinen aseellinen Länsi-Viron yksikkö vastusti alistamista Viron puolustusvoimien alaisuuteen, jonka yksikkö koki liiaksi neuvostotaustaiseksi organisaatioksi. Kapinointi vaikutti hallituspolitiikkaankin aiheuttaen lopulta puolustusministeri Hain Rebasin eron elokuun alussa. Pääministeri Laar nimitti seuraajaksi Isänmaa-ryhmän Jüri Luikin.
Syksyn mittaan tapahtuneet aseelliset rikolliset tapahtumat johtivat marraskuun lopulla 1993 sisäministeri Lagle Parekin eroon. Hänen johtamansa sisäministeriön toimintaa ei katsottu riittävän tehokkaaksi aseellisen rikolisuuden kitkemisessä. Pian sen jälkeen ulkoministeri Trivimi Velliste ilmoitti siirtymisestään Viron YK-suurlähettilääksi, mikä käynnisti laajemmin ministerivaihdoksia. Tammikuun alussa Meri hyväksyi puolustusministeriksi kesän lopulla nimitetyn Luikin siirron ulkoministeriksi ja Isänmaa-ryhmän Indrek Kannikin uudeksi puolustusministeriksi. Presidentti Meri ei ollut aluksi halukas nimittämään pääministerin ehdottamia valtionvarainministeri Heiki Kranichia ja talousministeri Toivo Jürgensonia, sillä virassa ollut puolueeton Toomas Sildmäe oli toiminnallaan saanut virolaistalouselämässä laajemman kannatuksen estämällä mm. valtiollisen Liviko-yhtiön johdon erottamisen. Lopulta presidentti Meri hyväksyi Kranichin ja Jürgensonin ministerinimitykset.
Loppukeväästä pääministeripuolue Isänmaan sisäiset jännitteet ja valtataistelu puolueen johdosta johtivat vuoden alussa nimitetyn puolustusministeri Kannikin ja oikeusministeri Kaido Kaman eroon. Kannikin ja Kaman korvaajina olivat oikeusministeriksi Urmas Arumäe ja puolustusministeriksi Urmas Õpik. Õpikin puolustusministerivalinta ei saanut kuitenkaan presidentti Mereltä vahvistusta, sillä puolustusvoimain komentaja, eversti Aleksander Einseln ei kannattanut valintaa. Lisäksi eversti Einseln koki itsensä ohitetuksi asehankinnoissa, joita pääministeri Laar oli henkilökohtaisesti hyväksynyt. Niinpä vasta kesäkuun lopulla uudeksi puolustusministeriksi valittiin Isänmaa-taustainen Enn Tupp.
Ministerivaihdokset jatkuivat kesäkuussa 1994. Kesäkuun puolessa välissä liberaalidemokraattien ministerit kulttuuri- ja opetusministeri Paul-Eerik Rummo ja vuoden alussa nimitetty valtionvarainministeri Heiki Kranich jättivät hallituksen. Uusiksi ministereiksi tulivat valtionvarainministeriksi liberaalidemokraattitaustainen Andres Lipstok ja kulttuuri- ja opetusministeriksi väestökysymyksistä aiemmin vastannut salkuton ministeri Peeter Olesk. Hallituksen tuki kapeni vielä kesäkuun puolivälissä, kun Isänmaa-puolueen muodostamisessa olleet Tasavaltalaispuoluetaustaiset Kaido Kaman johdolla vetivät tukensa hallitukselta. Näin oli Laarin hallituksesta tullut parlamentaarisesti vähemmistöhallitus.
Sosiaalidemokraatit Marju Lauristinin johdolla lähtivät Laarin hallituksesta syyskuun lopulla 1994. Syitä lähdölle oli monia, mutta viime vaiheessa ns. "ruplaskandaali" eli miljoonien Neuvostoliiton ruplien myyminen laittomasti Itškerian tšetšeenitasavaltaan, kun Viro otti käyttöön oman Viron kruunun. Hallitus sai 26.9. Riigikogussa epäluottamuksen äänin 60-27. Näin hallitus ehti ennen kaatumistaan istua 749 päivän ikään.
| Ministeri | Nimi | Virkakausi | Puolue |
| --- | --- | --- | --- |
| pääministeri | Mart Laar | 21.10.1992 – 8.11.1994 | Isänmaa |
| ulkoministeri | Trivimi Velliste Jüri Luik | 21.10.1992 – 7.1.1994 7.1.1994 – 8.11.1994 | Isänmaa |
| oikeusministeri | Kaido Kama Urmas Arumäe | 21.10.1992 – 23.5.1994 2.6.1994 – 8.11.1994 | Isänmaa |
| ympäristöministeri | Andres Tarand | 21.10.1992 – 8.11.1994 | SDE |
| energiaministeri | Arvo Niitenberg | 21.10.1992 – 8.11.1994 | puolueeton |
| valtiovarainministeri | Madis Üürike Heiki Kranich Andres Lipstok | 21.10.1992 – 7.1.1994 12.1.1994 – 21.6.1994 27.6.1994 – 8.11.1994 | puolueeton ELDP ELDP |
| puolustusministeri | Hain Rebas Jüri Luik Indrek Kannik Enn Tupp | 21.10.1992 – 5.8.1993 23.8.1993 – 7.1.1994 12.1.1994 – 23.5.1994 29.6.1994 – 8.11.1994 | ERSP Isänmaa Isänmaa Isänmaa |
| sosiaaliministeri | Marju Lauristin Toomas Vilosius | 21.10.1992 – 20.9.1994 20.9.1994 – 8.11.1994 | SDE ELDP |
| talousministeri | Ain Saarmann Toomas Sildmäe Toivo Jürgenson | 21.10.1992 – 5.2.1993 8.2.1993 – 11.1.1994 12.1.1994 – 8.11.1994 | Isänmaa |
| uudistusministeri | Liia Hänni | 21.10.1992 – 8.11.1994 | EMKE |
| kulttuuri- ja opetusministeri | Paul-Eerik Rummo Peter Olesk | 21.10.1992 – 21.6.1994 27.6.1994 – 8.11.1994 | ELDP ERSP |
| sisäministeri | Lagle Parek Heiki Arike | 21.10.1992 – 27.11.1993 14.12.1993 – 8.11.1994 | ERSP |
| tie- ja liikenneministeri | Andi Meister | 21.10.1992 – 8.11.1994 | ERSP |
| maatalousministeri | Jaan Leetsaar | 21.10.1992 – 8.11.1994 | EMKE |